Els 'Capvespres a la Casa Penya' tanquen la temporada amb un bon balanç
09 de setembre 2024

![](/media/h5bnghfv/capvespres_c2.jpg?width=850&height=637.5)

Este estiu Acció Ecologista-Agró, amb la col·laboració de l'Ajuntament de Sagunt, ha realitzat una nova edició dels _Capvespres a la Casa Penya_. D'igual manera que l'estiu passat, al juliol i agost el centre mediambiental de la Marjal de Almardà-Almenara, en lloc d'obrir els diumenges, ho ha fet els dijous. Concretament, amb motiu dels _Capvespres_, s'han organitzat huit activitats: quatre visites guiades, dos contacontes, un taller sobre egagròpiles i un altre d'instruments amb canyes. En total, més de 200 persones han participat en esta campanya per a gaudir de la naturalesa i la posta de sol en la Marjal d’Almardà, segons informa l'associació ecologista.

![](/media/fp2b3s0e/capvespres_c1.jpg?width=850&height=637.5)

Connectar amb la naturalesa a través de diferents activitats, davall la màgia de la llum càlida que el sol dibuixa en el cel durant les últimes hores del dia. Este era l'objectiu dels huit _Capvespres a la Casa Penya_ programats este estiu per la Comissió d'Educació Ambiental d'Acció Ecologista-Agró Camp de Morvedre, amb la col·laboració de l'Ajuntament de Sagunt, en el centre d'educació i voluntariat ambiental de la Marjal d’Almardà-Almenara.

El primer _Capvespre_ va tindre lloc el dijous 4 de juliol, quan es va fer una visita guiada a la Casa Penya per a descobrir els tresors naturals de la Marjal d’Almardà amb la seua espectacular posta del sol. Esta activitat es va repetir els dijous 18 de juliol i 1 i 15 d'agost.

![](/media/xfwbwhks/capvespres_c3.jpg?width=850&height=637.5)

Els altres quatre _Capvespres_ van ser dos contacontes infantils amb la sempre divertida i entretinguda NiñaCristal, un taller sobre egagròpiles i un altre d'instruments amb canyes. El primer contacontes, celebrat l'11 de juliol, va ser _Rates penades, les superheroïnes de l'arròs_, una cita amb la qual les persones assistents van aprendre la importància d'estos mamífers en el control natural de plagues en la marjal. Després, el 8 d'agost, amb el segon contacontes _Cornalina y la señora Lechuza_, els i les assistents van conéixer una de les aus nocturnes més misterioses i cada vegada menys freqüent.

Precisament, el 25 de juliol va visitar La Casa Penya Jorge Bonet de Runakai per a continuar aprenent sobre esta i altres rapinyaires amb el taller de egagròpiles. Què són i per què és important estudiar-les van ser alguns dels aspectes treballats eixe dia. Conceptes que van donar pas a la dissecció d'algunes mostres de egagròpiles i, posterior classificació del seu contingut.

               ![](/media/ut4pifrc/capvespres_c5.jpg?width=343&height=193&mode=max) ![](/media/k1do0asf/capvespres_c4.jpg?width=342&height=192&mode=max)

Més endavant, el 22 d'agost, van ser Llàgrimes de Ceba qui van visitar La Casa Penya per a ensenyar quin ha sigut l'aprofitament que al llarg de la història humana s'ha fet de les canyes per a elaborar materials sonors i, per tant, experimentar amb la creació d'instruments el vincle estret existent entre els ritmes i la naturalesa.

![](/media/ay1ewbef/capvespres_c6.jpg?width=163&height=374&mode=max)

A més, el dimarts 23 de juliol, fora de la programació dels _Capvespres_, també es va celebrar una jornada astronòmica a la Casa Penya. Concretament, una festa de benvinguda amb Sapiencia per a xiquets sahrauis, englobada en el projecte Amanar. Esta jornada va incloure una visita guiada, jocs i activitats infantils i, per descomptat, una observació astronòmica.

Acció Ecologista-Agró es mostra satisfeta per l'acolliment dels _Capvespres_ i considera un encert i una necessitat adaptar l'horari de les activitats estivals a les condicions climàtiques. D'altra banda, **des de diumenge passat 1 de setembre, La Casa Penya obri novament els diumenges d'11 a 13 hores per a fer visites guiades**.

*   [](http://www.facebook.com/sharer.php?u=https://aytosagunto.es/va/actualitat/els-capvespres-a-la-casa-penya-tanquen-la-temporada-amb-un-bon-balanc/ "Facebook")
*   [](http://twitter.com/share?url=https://aytosagunto.es/va/actualitat/els-capvespres-a-la-casa-penya-tanquen-la-temporada-amb-un-bon-balanc/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/els-capvespres-a-la-casa-penya-tanquen-la-temporada-amb-un-bon-balanc/ "Linked In")
*   [](mailto:?body=https://aytosagunto.es/va/actualitat/els-capvespres-a-la-casa-penya-tanquen-la-temporada-amb-un-bon-balanc/)